
Grozījumi Ministru kabineta 2014. gada 20. maija noteikumos Nr. 254 "Noteikumi par līgumu, kas noslēgts ārpus pastāvīgās saimnieciskās vai profesionālās darbības vietas"
Izdoti saskaņā ar Patērētāju tiesību aizsardzības likuma
9.panta otro daļu
· 1. Izdarīt Ministru kabineta 2014. gada 20. maija noteikumos Nr. 254 "Noteikumi par līgumu, kas noslēgts ārpus pastāvīgās saimnieciskās vai profesionālās darbības vietas" (Latvijas Vēstnesis, 2014, 106. nr.; 2016, 177. nr.; 2022, 39. nr.) šādus grozījumus:
· 1.1. izteikt 5.9. apakšpunktu šādā redakcijā:
· "5.9. maksāšanas, preces piegādes, tai skaitā par videi draudzīgām piegādes iespējām, ja tādas tiek nodrošinātas, vai pakalpojuma izpildes noteikumi, termiņš, līdz kuram pārdevējs vai pakalpojuma sniedzējs apņemas piegādāt preces vai pakalpojuma sniedzējs sniegt pakalpojumu, un sūdzību izskatīšanas kārtība, ja attiecināms;";
· 1.2. izteikt 5.14. apakšpunktu šādā redakcijā:
· "5.14. informatīvs atgādinājums, izmantojot saskaņoto paziņojumu, par patērētāja likumīgajām tiesībām divu gadu laikā no preces piegādes dienas pieteikt prasījumu par līguma noteikumiem neatbilstošu preci;";
· 1.3. papildināt ar 5.15.1 apakšpunktu šādā redakcijā:
· "5.15.1 informācija, izmantojot saskaņoto marķējumu, par bez papildu samaksas piedāvāto ražotāja komercgarantiju attiecībā uz ilgizturību, kura attiecas uz visu preci un kuras termiņš pārsniedz divus gadus, ja ražotājs šādu informāciju sniedz pārdevējam, kā arī informatīvs atgādinājums par patērētāja likumīgajām tiesībām divu gadu laikā no preces piegādes dienas pieteikt prasījumu par līguma noteikumiem neatbilstošu preci;";
· 1.4. papildināt ar 5.15.2 apakšpunktu šādā redakcijā:
· "5.15.2 informatīvs atgādinājums par patērētāja likumīgajām tiesībām divu gadu laikā no preču ar digitāliem elementiem, digitālā satura vai digitālā pakalpojuma piegādes dienas pieteikt prasījumu par līguma noteikumiem neatbilstošu preci ar digitāliem elementiem, digitālo saturu vai digitālo pakalpojumu, kā arī informācija par minimālo laikposmu, kādā ražotājs vai pakalpojuma sniedzējs nodrošina programmatūras atjauninājumus, ja ražotājs šādu informāciju ir sniedzis pārdevējam vai pakalpojuma sniedzējam un ja tā ir attiecināma;";
· 1.5. izteikt 5.22. apakšpunktu šādā redakcijā:
· "5.22. ja attiecināms, informācija par ārpustiesas sūdzību izskatīšanas un atlīdzības iespējām un veidu, kā tām piekļūt;";
· 1.6. papildināt ar 5.23. apakšpunktu šādā redakcijā:
· "5.23. remontējamības indekss, ja tas ir attiecināms;";
· 1.7. papildināt ar 5.24. apakšpunktu šādā redakcijā:
· "5.24. ja remontējamības indekss nav attiecināms, – informācija par preces un preces ar digitāliem elementiem rezerves daļām, kas nepieciešamas, lai uzturētu tās atbilstību līguma noteikumiem, kā rezerves daļu pieejamība, aptuvenās izmaksas, pasūtīšanas procedūra, kā arī informācija par remonta ierobežojumiem un uzturēšanas un remontēšanas instrukciju pieejamību, ja ražotājs šādu informāciju sniedz pārdevējam vai pakalpojuma sniedzējam.";
· 1.8. papildināt ar 22.1 punktu šādā redakcijā:
· "22.1 Šo noteikumu grozījumi 5.9., 5.14., 5.15.1, 5.15.2, 5.22., 5.23. un 5.24. apakšpunktā, kas paredz pārdevējam vai pakalpojuma sniedzējam papildus informēšanas prasības patērētājam, ir piemērojams līgumiem, kas noslēgti pēc 2026. gada 27. septembra.";
· 1.9. izteikt informatīvās atsauces uz Eiropas Savienības direktīvām 2. apakšpunktu šādā redakcijā:
· "2) Eiropas Parlamenta un Padomes 2019. gada 27. novembra Direktīvas (ES) 2019/2161, ar ko groza Padomes Direktīvu 93/13/EEK un Eiropas Parlamenta un Padomes Direktīvas 98/6/EK, 2005/29/EK un 2011/83/ES attiecībā uz Savienības patērētāju tiesību aizsardzības noteikumu labāku izpildi un modernizēšanu (Dokuments attiecas uz EEZ);";
· 1.10. papildināt informatīvo atsauci uz Eiropas Savienības direktīvām ar 3. apakšpunktu šādā redakcijā:
· "3) Eiropas Parlamenta un Padomes 2024. gada 28. februāra direktīvas (ES) 2024/825, ar ko attiecībā uz patērētāju dalības veicināšanu zaļās pārkārtošanās procesā, nodrošinot viņiem labāku aizsardzību pret negodīgu praksi un viņu labāku informētību, groza Direktīvas 2005/29/EK un 2011/83/ES."
· 2. Noteikumi stājas spēkā 2026. gada 27. septembrī. 

